На основу Политике о сарадњи са исељеништвом („Службени гласник БиХ“, број 38/17) и Одлуке о усвајању Правила за пренос знања, вјештина и искуства из исељеништва у институције и јавне установе у Босни и Херцеговини број 09-02-2-667-5/23 од 19.7.2023. године, Министарство за људска права и избјеглице Босне и Херцеговине објављује

**ЈАВНИ ПОЗИВ**

**за изражавање интереса институција и јавних установа у Босни и Херцеговини за учешће у програму Преноса знања, вјештина и искуства из исељеништва у Босну и Херцеговину**

Циљ Јавног позива за изражавање интереса је одабир институција и јавних установа у Босни и Херцеговини које би, у својству институција пријема знања, учествовале у програму Преноса знања, вјештина и искуства из исељеништва у Босну и Херцеговину (у даљнем тексту: програм Преноса знања) Министарства за људска права и избјеглице Босне и Херцеговине (у даљнем тексту: Министарство), а све с циљем доприноса институционализацији преноса знања из исељеништва у Босну и Херцеговину и увезивања научног и стручног исељеништва са релевантним институцијама и јавним установама у Босни и Херцеговини.

Министарство ће, у оквиру својих надлежности за исељеништво, у наредном периоду реализовати програм Преноса знања којим је предвиђен краткорочни ангажман стручњака из исељеништва у институцијама и јавним установама у Босни и Херцеговини које изразе такав интерес. Период ангажмана стручњака из исељеништва може трајати од најмање 5 до највише 15 радних дана.

Програм Преноса знања је намијењен свим институцијама и јавним установама, на свим нивоима власти, на цијелој територији Босне и Херцеговине.

Заинтересоване институције/установе изразиће свој интерес на начин да попуне *Пријавни образац за институције пријема у Босни и Херцеговини за ангажман стручњака из исељеништва* (Анекс II) и доставе га електронским путем Министарству за људска права и избјеглице на адресу: vladimir.kek@mhrr.gov.ba или selma.cvorak@mhrr.gov.ba. Јасан, детаљан и концизан опис потреба институције и послова које би стручњак обавио, као и профил траженог стручњака, који се уносе у Пријавни образац, важан је за проналазак одговарајућег стручњака у исељеништву, као и успјешност цјелокупног ангажмана.

По пријему пријава, Министарство ће извршити спајање пријављених стручњака из исељеништва и институција/установа у Босни и Херцеговини и уговорити реализацију преноса знања.

Институција пријема нема никакве финансијске обавезе према ангажованом стручњаку.

Стручњак на преносу знања се ангажује волонтерски, без накнаде за свој рад, уз обезбијеђене трошкове превоза, смјештаја и дневница које сноси Министарство.

Институција пријема ће потписати уговор о сарадњи са Министарством у процесу преноса знања, вјештина и искустава из исељеништва у Босну и Херцеговину којим се регулише сарадња, као и општи Меморандум о сарадњи.

Јавни позив остаје отворен до краја календарске 2023. године.

Саставни дио Јавног позива су:

* Пријавни образац за институције пријема у Босни и Херцеговини за ангажман стручњака из исељеништва (Анекс II);
* Правила за пренос знања, вјештина и искуства из исељеништва у институције и јавне установе у Босни и Херцеговини и Одлука о усвајању.